Румяна Каменска-Донкова
Богатства

chitanka.info

Говори ми се с някого — с приятел

или случайно срещнат непознат.

Несподелени, моите богатства

като нестихващ огън ме горят.

Ако е гладен, ще вечеря с мене

и ще му поверя като на брат

небесен хляб, наситил съвършено

за истина и правда моя глад.

Ако е жаден, извора познавам —

тече обилно живата вода,

чиято свежа струя утолява

копнежа за добро и свобода.

Ако е скитник, ще намерим в мрака

дома, грижовно мене подслонил.

Да ни прегърне търпеливо чака

приятел благ, вината ни простил.

Да споделя жадувам всяко благо,

подарък от небесния Баща,

уверена в щастливата награда:

ще споделя така и вечността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.